  Анжелика Тихонова корреспондент 2016-тӥ арын Вавож ёросын нырысьсэ Удмуртиысь пудо вордон удысын одӥг скаллэсь 7 сюрслэсь трос килограмм йӧл кыскизы. Туэ элькунысь гурт возёс удысын тыршисьёс азьын 6 сюрс килограмм шор лыдпусозь вутскыны ужпум сылэ. Со сярысь 2-тӥ южтолэзе Пичи Пургаын ортчем 2016-тӥ арын пудо вордон удысын ужамлы йылпумъянъёс лэсьтонъя элькун кенешонын вераз улосысьтымы гурт возёсъя но сиён-юонъя министр Александр Прохоров. Вавож ёрос огъя йӧл поттонъя но азьветлӥсе потӥз. Соос 53 сюрс 596 тонна йӧл кыскизы. Эшшо витяз ёросъёсын та лыдпуссы 40 сюрс тонналэсь трос. 2016-тӥ ар ӵоже йӧл поттон лыдпуссэс 10 процентлы йылэтӥзы Алнаш но Вавож ёросъёсын, 8 процентлы — Шаркан но Грак ёросъёсын. Котькуд скаллэсь шор лыдын 5 сюрс 725 килограмм йӧл кыскемын (планлэсь 125 килограммлы тросгес). Йӧл кыскон лыдпуссэс будэтӥзы 25 ёросъёс пӧлысь 20-яз. Со вакытэ ик Удмуртиысь сизьым ёросъёсын котькуд скаллэсь 5 сюрс килограммлэсь ӧжыт йӧл кыско — соос азьын лыдпусъёссэс будэтыны ужпум сылэ. Со уж бордын огез валтӥсез луыны кулэ пудолэсь ӟечлыксэ йылэтон — элькунысьтымы 12 ёросъёсын али ке но ӧвӧл на вылӥ ӟечлыкъем пудозы. 2018-тӥ ар пумозь сыӵеос котькудаз луыны кулэ. Эшшо одӥгез йӧл поттон ӟечлыкез тупатыны кулэ луись уж — пудо сиёнэз умоятон. 2017-тӥ ар улосамы ӟечлыко пудо сиён дасян но сюдон амалъёсты умоятон арен ялэмын. 2016-тӥ арын Удмуртиын нырысьсэ кизёно бусыосты кулэстон ӧй вал. Соослэн быдӟалазы 1 сюрс 100 гектарлы йылоз. Со бордын уж азьланяз но нуиськоз, малы ке шуоно араз миллион тонна йӧл кысконъя программаез улонэ пыӵатон понна элькунамы вить ар ӵоже пудо сиёнлэсь лыдзэ 40 процентлы йылэтыны кулэ. 2017-тӥ арын улосысьтымы гурт возёс удысын тыршисьёслы (озьы ик фермеръёслы) 670 сюрс тонна йӧл поттыны (2016-тӥ арын — 650 сюрс тонна кулэ вал) но кысконо уллёлэсь лыдзэ 120 сюрсозь йылэтыны кулэ (кылем арын 115 сюрсозь кулэ вал). Тодэ вайытом, Удмуртилэн тӧроез Александр Соловьёв араз миллион тонна йӧс кысконъя программаез быдэстонэ азьветлӥсь ёросъёс сяна мукетъёсыз но пыриськыны кулэ шуыса лыдъя. Гурт возёс удысын пуктэм ужпумъёсты быдэстыны луонлык сёто кун юрттэт но йӧллы дунъёс будон. Берло одӥг но ӝыны ар ӵоже Удмуртиын материально-технической инъетэз выльдон улсын 70 выль йӧл поттон юртъёс усьтӥзы: 2016-тӥ арын — 42 но 2015-тӥ арын кыкетӥ палараз — 28. Со 15 сюрслэсь трос пудолы инты сётӥз. 2017-тӥ арын 106 юртъёсты пуктыны но выльдыны чакламын. Элькунысьтымы 485 йӧл но вуз поттон фермаосын туала технологиос пыртӥсько. Соос пӧлысь 48-аз скалъёсты кыскон висъетъёсын кыско, кыказ йӧл кыскись роботъёс ужало, 434-яз скал кыскон установкаос кутӥсько. Киын улосамы йӧл уг кыско. Тегъёс: Вавож Удмуртия гуртвозёс ПичиПурга йӧл АлександрПрохоров  